Oliepryse: skerpste val sedert 1991 | Netwerk24
Deur Bloomberg 09 Maart 2020 08:16
Oliepryse het Maandagoggend die skerpste sedert die Golfoorlog in 1991 geval.
Brent-ruolietermynkontrakte – die internasionale olieprysmaatstaf, het binne enkele sekondes nadat die markte Maandag in Asië geopen het met soveel as 31% tot so laag as $31,20 per vat geval. Die Amerikaanse bankgroep Goldman Sachs waarsku oliepryse kan tot so laag as $20 per vat daal.
'n Gasvlam by 'n olieraffinadery van Shell in Deer Park, Texas. Oliepryse het Maandag die skerpste geval op een dag sedert die Golfoorlog in 1991.Foto: AP
Aan die begin van die jaar was oliepryse nog rondom $66 per vat.
Oliepryse was reeds onder druk weens die vrese oor die invloed van die koronavirus op ekonomiese groei en olievraag, maar die vonk in die kruitvat was Vrydag se ineenstorting van gesprekke tussen die Organisasie van Olie-uitvoerlande (Opul) en Rusland oor produksieperke. Saoedi-Arabië, een van die stigterslidlande van Opul, het gereageer met 'n prysoorlog.
'n Langdurige skerp laer olieprys kan die nasionale begrotings van lande soos Venezuela en Iran omvergooi.
'n Verlengde tydperk van goedkoop olie kan selfs die stryd teen klimaatsverandering knou as dit tot 'n stadiger oorgang na hernieubare energie lei. Maar regerings kan die lae pryse benut deur subsidies te sny en belasting op fossielbrandstof te verhoog, en die inkomste daaruit gebruik om in hernubare energie te belê, sê Ivetta Gerasimchuk van die Internasionale Instituut vir Volhoubare Ontwikkeling.
Skerp lae oliepryse kan 'n groter internasionale invloed hê as die handelsoorlog tussen Amerika en China omdat olie aan soveel goed in die wêreldekonomie gekoppel is, waarsku Rohitesh Dhawan, 'n ontleder van die Eurasia-groep in Londen.
China as die wêreld se grootste olie-invoerder sal voordeel trek uit rekordlae oliepryse, want sy herstel van die koronavirus is van kernbelang vir die wêreldekonomie. Maar vir Amerika, wat eers ook 'n groot olie-invoerder was en sou baat by 'n laer prys, is nou 'n netto uitvoerder van olie. Die laer ekonomiese vraag weens die koronavirus is boonop 'n demper op enige aansporing wat goedkoper olie sou bring.
Die Amerikaanse skalie-revolusie – wat danksy nuwe horisontale boortegnologie en hidrobreking Amerika oor die afgelope dekade van 'n netto invoerder na 'n netto uitvoerder van olie en aardgas verander het – kan bedreig word deur die skerp laer oliepryse. Dit blyk dit was juis Rusland se plan deur nie in te stem tot 'n versoek van Opul vir nuwe produksieperke nie. Amerikaanse skalie-olieprodusente kan bankrot speel weens die laer pryse. Rusland het dié produsente as 'n bedreiging vir hul eie markaandeel beskou.
Saoedi-Arabië het Saterdag in reaksie op Rusland se hardkoppigheid sy oliepryse skerp verlaag. Saudi Aramco, die nasionale oliemaatskappy wat verlede jaar genoteer is, se aandeelprys het Sondag in reaksie daarop met 9% geval.